
Pula, 15. siječnja 2016. godine

Medijima
-svima-
PRIOPĆENJE ZA JAVNOST:  Zaklada i Vladin Ured za udruge predstavili program Europa za građane 2014-2020.

Zaklada za poticanje partnerstva i razvoja civilnog društva i Ured za udruge Vlade RH ovog su četvrtka predstavili program Europa za građane 2014-2020, na radionici održanoj u Dnevnom boravku Društvenog centra Rojc u Puli. Šezdesetak okupljenih predstavnika udruga civilnog društva, ustanova i jedinica lokalne i regionalne samouprave dobilo je ne samo korisne informacije o programu, već i priliku za umrežavanje i pronalaženje potencijalnih partnera za svoje projekte u drugom dijelu radionice. 

Predstavnici Vladina Ureda za udruge Maja Tomičić i Luka Margan predstavili su program s naglaskom na njegove ciljeve i strukturu. Osim teorijskog dijela, Tomičić i Margan su kroz intenzivnu interakciju s publikom ponudili i brojne praktične savjete o izradi i prijavi projektne aplikacije. Predavanje je primjerima dobre prakse dodatno potkrijepio Zakladin viši stručni suradnik za međunarodnu suradnju Andrej Pevec, koji je predstavio tri završena projekta koje je Zaklada prijavila i uspješno provela u sklopu ovog programa.
Inače, program Europa za građane 2014-2020 namijenjen je poticanju razvoja aktivnog europskog građanstva odobravanjem financijskih potpora organizacijama koje rade na osnaživanju osjećaja europskog identiteta i pripadnosti Europskoj uniji kroz umrežavanje i razmjenu znanja, iskustava, tradicija i vizije napretka.  Fond programa za razdoblje od 2014. do 2020. godine iznosi 185,47 milijuna eura.   

